Korrupsie noop Cosatu om landwyd te staak(Foto: COSATU Today/Twitter) Die vakbond Cosatu beplan om Woensdag ’n landwye staking hou uit protes teen korrupsie, die uitbuiting van werkers, geslagsgebaseerde geweld, kollektiewe bedinging en ander sosio-ekonomiese kwessies. Die vakbond doen ’n beroep op werkers van alle sektore om aan die staking deel te neem en op dié dag nie werk toe te gaan nie. Die protesaksie vorm deel van die vakbond se mobiliseringsaksie om druk op die regering te plaas om teen politieke korrupsie op te tree. Die vakbond is ook ongelukkig oor staatsamptenare se salarisse wat nie vanjaar verhoog word nie. Bheki Ntshalintshali, Cosatu se sekretaris-generaal, het Maandag tydens ’n media-inligtingsessie gesê dat duisende werkers weens die Covid-19-regulasies nie in die strate gaan kan saamtrek nie. Daarom word werkers aangemoedig om op dié dag tuis te bly en op dié manier aan die protesaksie deel te neem. Hy sê daar sal wel werkers wees wat onder die nodige vlak 1-regulasies aan motoroptogte in stede regoor die land, insluitend Pretoria, Polokwane, Rustenburg, Mbombela, Mthatha, Bloemfontein, Durban en Kaapstad sal deelneem. Cosatu-verteenwoordigers het ook ŉ beroep op werkers gedoen om tot en met Woensdag slegs die dienste te lewer wat in hul kontrakte gestipuleer word en weier om pligte te aanvaar wat nie in hul kontrakte staan nie. “Die vakbond moedig werkers aan om hul reg uit te oefen om hierdie bedrieglike ekonomiese stelsel te betwis. Staatsamptenare, werkers van die private sektor en wetstoepassingsagentskappe word aangemoedig om aan die aksie deel te neem,” sê Ntshalintshali. “Suid-Afrika staan op die rand van ineenstorting en dit is tyd dat ons almal opstaan en dringende optrede van beleidmakers en besluitnemers eis. Ons moet standpunt inneem en terugveg teen die regering wat belastingbetalers se geld steel en beleidmakers en besluitnemers wat die werkersklas uitbuit. Die enigste manier om in opstand teen hierdie korrupte stelsel te kom, is deur ontwrigting, nie-samewerking en obstruksie.” Ntshalintshali sê werkers moet hande vat en saamstaan om hul werk te verdedig en om korrupsie te beveg. “Korrupsie kos die Suid-Afrikaanse bruto binnelandse produk (BBP) jaarliks minstens R27 miljard, wat die land ontneem van ŉ moontlike 76 000 werkgeleenthede wat andersins geskep sou kon word.” Hy verwys onder meer na die werkers wat ten tyde van die Covid-19-pandemie in die voorste linie moes werk en hul lewens in gevaar gestel of hul lewens verloor het weens ŉ gebrek aan persoonlike beskermende toerusting (PPE’s). “Die mislukking van die openbare vervoerstelsel was ŉ herinnering dat die meeste burgers nie toegang het tot ŉ betroubare, bekostigbare en geïntegreerde openbare vervoerstelsel nie. Hierdie mislukking in openbare vervoer weerspieël die mislukkings van ons algemene ekonomiese stelsel.” Hy sê die spesiale Covid-19 TERS-fonds is ook geplunder deurdat baie werkgewers nie die geld aan die betrokke werkers kon betaal nie, en baie gesinne gesukkel het om kos op die tafel te sit. Ntshalintshali sê met hierdie protesaksie eis werkers ook dat ’n radikale ekonomiese skuif moet plaasvind na aanleiding van die hoë werkloosheidsyfer. “Dringende stappe moet gedoen word om die staatsbeheerde ondernemings te herstel. Miljoene rande word onwettig uit die land geneem en die Reserwebank moet maatreëls ondersoek om meer beheer oor kapitaal te kry en enige ongerymdhede te penaliseer.” Nehawu, die gesondheidswerkersvakbond, en Sadtu, die onderwysvakbond, het gesê hulle steun die staking.